Mitt lille land

«Mitt lille land» er en sang av Ole Paus fra promo-albumet med samme navn (1994). Sangen har blitt beskrevet som en lyrisk beskrivelse av Norge. Den oppnådde stor og plutselig popularitet etter terrorangrepene i Norge i 2011, noe som førte til at den ble omtalt som «den nye nasjonalhymnen» og som «et symbol på samholdet i Norge». Uttrykket «mitt lille land» (eller «vårt lille land») har også gått inn i språket som et kallenavn på Norge. Sangen har gitt navn til to musikkalbum, en konsert, en bok og en TV-serie.


== Bakgrunn ==
Sangen ble opprinnelig skrevet som et innlegg i debatten om norsk medlemskap i EU i 1994 på oppdrag fra organisasjonen Fra Nei til Ja og betalt av NHO. Mange har i ettertid beskrevet sangen som ironisk, men Ole Paus benektet i september 2011 at sangen opprinnelig var ment ironisk. Professor i musikkvitenskap Even Ruud har uttalt

Musikken og teksten er veldig åpen. Det er ingenting i den som er knyttet til et bestemt tidspunkt, det gjør at den kan tolkes på flere forskjellige måter».

Sangen ble utgitt på albumet Mitt lille land. Sistesporet var en rap med Ole Paus og daværende handelsminister Grete Knudsen, en av de ledende forkjemperne for norsk EU-medlemskap, kalt «Sjølråderetten fallera!». Under lanseringen av platen uttalte Paus at

Kampen for sjølråderetten er pinlig. Sjølråderett er en grunn og gjerrig storbondetanke. Den inkluderer ikke husmenn. Den norske nei-siden er autoritær, selvhøytidelig, selvrettferdig og egentlig ganske farlig. Den er en liten interessegruppe som prøver å dominere menneskenes liv.


== Innhold ==
Lars Henning Voll Mathiassen skrev i 2011:

Denne sangen kan på sett og vis minne om en fedrelandssang. Den uttrykker et begrep om Norge som omfatter landskapet, menneskene og livsformene. Likevel har den et tidsmessig språk, og er i liten grad høystemt. Den er lavmælt samtidig som den skildrer naturen, menneskelige verdier og følelser: 'der høye fjell står plantet mellom hus og mennesker og ord'. Selv om sangen har elementer som kan minne om nasjonalromantiske salmer, som for eksempel koblingen mellom folk og naturen, kan teksten sies å være tidsriktig og moderne. Slikt sett fremstår sangen som upretensiøs. Teksten skildrer heller Norge på en ganske beskjeden og ydmyk måte, slik det kommer til uttrykk i vers en og to: 'et lite sted der en håndfull fred […]' – og 'som et ekko i karrig jord'. Samtidig gir teksten også inntrykk av at landet er stillfarent og smålåtent: 'Og der stillhet og drømmer gror'.


== Cover-versjoner ==
Sangen har blitt brukt som melodi på TV 2 Nyhetenes profilerende filmer siden begynnelsen av 1990-tallet, med cover-versjoner av blant andre Sondre Bratland, Christine Guldbrandsen, Maria Solheim, Thomas Dybdahl, Mari Boine (på samisk), Anne Grete Preus, Haddy Njie, Kurt Nilsen, D.D.E., Sølvguttene, Tone Damli Aaberge og Maria Mena.Sondre Bratlands versjon på nynorsk har tittelen «Mitt vesle land».  Tone Damli Aaberges versjon på dialekt (sognemål) har tittelen «Mitt vetle land».


== Terrorangrepet 2011 ==
Etter terrorangrepene i Norge i 2011 ble sangen svært populær. Maria Mena la ut sin coverversjon av sangen på Facebook, som hun i samarbeid med TV 2 laget «til minne og trøst», mens Ole Paus' originalversjon klatret nesten til toppen av iTunes' nedlastingsliste. Maria Solheim sang den under rosemarkeringen på Rådhusplassen i Oslo 25. juli 2011. NRKs minnekonsert Mitt lille land 30. juli 2011 ble åpnet med at Maria Mena fremførte «Mitt lille land». Ved minnemarkeringen i Oslo 21. august 2011 ble arrangementet åpnet med at Susanne Sundfør fremførte «Mitt lille land». På minnealbumet Mitt lille land ble sangen fremført i to versjoner, av Maria Mena og Ole Paus. NRK åpnet i 2012 sin 17. mai-sending med «Mitt lille land». Minnemarkeringen i Oslo 22. juli 2012 ble åpnet med at Tine Thing Helseth fremførte «Mitt lille land» på trompet på Rådhustaket.


== Referanser ==


== Eksterne lenker ==
TV2s coverversjoner av «Mitt lille land» på YouTube